ועדת החינוך, התרבות והספורט, כנסת 20, פרוטוקול מספר 724, 2018-11-20 10:17

מירב בן ארי: טוב, אני מנהלת את הדיון של ועדת החינוך, התרבות והספורט.

מירב בן ארי: אחליף את חבר הכנסת מרגי.

מירב בן ארי: היום 20 בנובמבר 2018, י"ב בכסלו התשע"ט.

מירב בן ארי: הנושא הוא חשד להרעלת בעלי חיים בפארק הירקון.

מירב בן ארי: מי יזם את הדיון, אתם?

דורון מרגוליס: אנחנו פעילים חברתיים וחובבי טבע שרואים את מה שקורה שם.

דורון מרגוליס: היינו בוועדה הקודמת שהייתה לפני - - -

מירב בן ארי: מאיזה ארגון אתם?

דורון מרגוליס: לא ארגון ספציפי.

מירב בן ארי: אוקי, בבקשה.

מירב בן ארי: מי מרעיל את התנים?

דורון מרגוליס: אנחנו פתחנו קבוצה של פעילים שומרי פארק הירקון.

דורון מרגוליס: מי מרעיל את התנים?

דורון מרגוליס: ממש לשים אצבע, אנחנו לא יודעים, אבל יש לנו הרבה פעילים שמסתובבים שם ומתעדים פעילויות שהן מאוד מחשידות, שיש שם איזו הרעלה מכוונת.

דורון מרגוליס: זה יכול להיות או הרשויות באיזושהי צורה או דיירים קרובים בשכונות שחוששים מהתנים שמחפשים מזון ונכנסים לשכונות שלהם או כל דבר אחר.

מירב בן ארי: אוקי, אבל אתה לא יודע ספציפית מי.

דורון מרגוליס: ספציפית, לא.

מירב בן ארי: זאת מצגת?

דורון מרגוליס: זאת מצגת.

דורון מרגוליס: במצגת עברנו גם על הרקע, על מה שקורה בפארק.

דורון מרגוליס: קודם כול הצגנו את עצמנו, שאני אעשה את זה בקצרה בשתי דקות.

דורון מרגוליס: אנחנו קבוצה שהתאגדנו שם, חובבי טבע שמטיילים הרבה בפארק, חלקם גרים בסמיכות לפארק, ונתקלנו בשני דברים: א', נתקלנו ממרץ בהרבה תנים גוססים באמצע הפארק, בין האנשים ועל השבילים.

מירב בן ארי: כמה תנים מצאתם שהם גוססים או מתים או מורעלים?

דורון מרגוליס: בעיתונות פורסם 12.

דורון מרגוליס: הפעילים ראו הרבה יותר.

דורון מרגוליס: מספר מדויק אני לא יודע לנקוט.

דורון מרגוליס: אומרים כאן עשרות.

דורון מרגוליס: יחסית לכל הפעילים האינטנסיביים אני מופיע רק בסופי שבוע בשעות של הבוקר.

דורון מרגוליס: אני פיזית נוכחתי וניסיתי להביא עזרה או לפנות חמישה - - - שגססו לנגד עיניי.

דורון מרגוליס: הייתי צריך לעמוד ולחכות שמישהו מהרט"ג יגיע או מישהו מארגון צער בעלי חיים או משהו כזה.

מירב בן ארי: אוקי.

מירב בן ארי: זה רק בתקופה האחרונה?

דורון מרגוליס: ממרץ ראינו את זה וזה ממש באמצע הפארק.

דורון מרגוליס: אם אימא עם ילדים מטיילת שם או אני מטייל שם, אני מתחיל איזו פאניקה, רגע, למי אני מתקשר, לעיריית תל אביב, עיריית רמת גן, לרט"ג, מה המספר של הרט"ג, מה אני עושה עם החיה המסכנה?

דורון מרגוליס: היא עומדת באמצע השביל, כנראה עיוורת כבר, נשימות כבדות, בלי אוריינטציה, מתחילה עם רעידות ברגליים.

דורון מרגוליס: זה מראה מאוד לא נעים.

דורון מרגוליס: אני בתור אוהב בעלי חיים, זה כואב הלב.

דורון מרגוליס: אני בהרבה פארקים אחרים שיש מלא שלטים שאומרים להיזהר מזה, לא ללכת לפה, המים מזוהמים, לא לדוג, במקרה בעיה לפנות לכאן או לכאן.

דורון מרגוליס: בפארק הירקון יש רק כמה שלטים יפים על בעלי החיים שיש שם ועל פארק גאולת הירקון שהוא כבר פג תוקף.

דורון מרגוליס: האזרח הפשוט שעובר שם לא יודע מה לעשות.

דורון מרגוליס: זה מתחבר לכל הבעיה שהפארק בזמן האחרון נהייה לאתר בנייה אחד גדול, ומה שקורה שם זה נראה על פניו שמשטחים את כל הטבע שם ומפרים את האיזון שהיה.

דורון מרגוליס: תמיד היה בפארק איזון יפה בין בני האדם, מתקני ספורט, מתקני פיקניק ובין אזורים לשבת בחיק הטבע, לראות בעלי כנף, לראות בעלי חיים.

דורון מרגוליס: נראה שכרגע הופכים את הכול לכיוון השני.

דורון מרגוליס: נתתי שם סקירה של כל הדברים שאנחנו רואים, כשהחלק הדומיננטי זה כריתת העצים והגיזומים.

מירב בן ארי: אתה אומר שזה חוץ מבעלי חיים יש עוד שינויים בפארק?

דורון מרגוליס: כן, משהו דרסטי.

דורון מרגוליס: אני גם צלם חובב.

דורון מרגוליס: כל המקומות שישבתי כדי לראות בעלי כנף או לראות כאלה דברים, היום אני יושב, אין שם כלום.

מירב בן ארי: מי אחראי על פארק הירקון, הרשות או רט"ג?

דורון מרגוליס: אני יודע שמפנים אותי להרבה רשויות, מעיריית תל אביב עד רשות פארק הירקון.

דורון מרגוליס: יש רשות נחל הירקון ויש גני יהושע, ואז כל אחד מפנה אותי לשני.

דורון מרגוליס: דרך אגב, כשאני מרים טלפון, למה אטמתם את הביצה ואת הקנים סביבה?

דורון מרגוליס: זה היה מקום גידול מהמם לבעלי חיים, אז אחד מפנה אותי לשני.

דורון מרגוליס: למי אני מתקשר בקשר לשני התנים הגוססים פה על גדת הירקון?

דורון מרגוליס: "מטפלים בזה" ואני שם חצי שעה ואף אחד לא מגיע.

דורון מרגוליס: הם מטפלים, זה לרוב לפנות.

דורון מרגוליס: הרשויות טוענים שזו כלבלבת.

דורון מרגוליס: הם טענו את זה עוד לפני שעשו בדיקות.

דורון מרגוליס: טוענים שעשו בדיקות על כמה פריטים והוכיחו שזו כלבלבת.

יהודית גידלי: מה ההבדל בין כלבלבת לבין כלבת?

דורון מרגוליס: כלבת עד כמה שהבנתי, גם אפשר להדביק בני אדם.

דורון מרגוליס: כלבלבת זה רק ברמת היונק, זה לא מועבר לבני אדם.

דורון מרגוליס: יש כאן את המומחים שיכולים להגיד הרבה יותר טוב ממני.

דורון מרגוליס: כל האזורים שנהפכו לאתרי בנייה, חלקם דרך אגב דברים יפים, השיפוץ של שבע תחנות או גן ציפור לציפורים.

דורון מרגוליס: עדיין יש שם ציפורים אבל נראה יפה.

דורון מרגוליס: זו פעילות יפה אבל במקביל לה יש ממש הרס של מקומות בפארק.

מירב בן ארי: הבנתי.

מירב בן ארי: מה זה שני השקפים שרצית שנראה?

דורון מרגוליס: זה חלק מהתמונות שמתנדבים שלנו צילמו שם בשטח, של טיפוסים שמטיילים בצורה חשודה עם שקים חשודים באזור שיש שם - - - .

מירב בן ארי: מה יש להם לעשות עם התנים?

מירי ברומר: מרעילים אותם.

מירב בן ארי: מה האינטרס להרעיל את התן?

מירי ברומר: לסלק אותם מהשטח.

מירי ברומר: זה מאוד ברור.

יהודית גידלי: סליחה, תואילי בבקשה להציג את עצמך.

מירי ברומר: ד"ר מירי ברומר.

מירי ברומר: אם הופכים מצד אחד את הפארק למן משהו שהוא סטרילי לספורט ולמנגלים, אז רוצים לסלק את כל מה שמפריע.

מירי ברומר: זו אפשרות אחת.

מירי ברומר: מהצד השני, יש על התנים הרבה מאוד שמועות רעות שהם יתקפו, שהם טורפים, שהם חיות מזיקות, ואנשים מתארגנים אולי גם באופן פרטי לסלק אותם.

מירב בן ארי: הבנתי.

דורון מרגוליס: אנחנו ראינו הרבה ברשתות התארגנות אפילו מול עיריית רמת גן להרחיק את התנים, וראינו גם התארגנות של שכנים בקבוצות של שכונות, שאומרים שאם העירייה לא תעשה משהו, אז הם ייקחו יוזמה בנושא.

מירב בן ארי: של התנים.

דורון מרגוליס: כן.

מירי ברומר: הקטע הוא שהאנשים האלה שניסינו לעקוב אחריהם, הם ברחו או שהם ניסו לתקוף.

מירי ברומר: זה אנשים שבאו לשם והסתובבו במקום שאין להם מה לעשות.

מירי ברומר: זה לא שבילים מטוילים, זה לא חלק של ספורט, זה לא חלק של פיקניק, זה ממש להיכנס לתוך המאורות של התנים, לפזר שם חומרים.

מירי ברומר: בשביל זה רצינו כל כך להראות לכם את הסרט, כי בסרט ממש רואים את הפעילות.

מירי ברומר: עירית מסריטה כל דבר שהיא רואה שם.

מירב בן ארי: הבנתי.

מירב בן ארי: עוד משהו שרציתם להוסיף מבחינת הפעילים לפני שאני עוברת לרט"ג?

דורון מרגוליס: שני דברים.

דורון מרגוליס: גם הפיקוח בפארק across the board, הוא נראה בעייתי.

דורון מרגוליס: הוא לא קיים כמעט, בין אם זה אנשים שמדליקים אש ועושים מנגלים במקומות שאסור ובין אם זה אנשים שהולכים שם עם לולאות, דרך אגב, עובדים זרים, עם לולאות שמשמשים לצוד כלבים וכאלה דברים, ולך תדע אם הם מוכנים לצוד בעלי חיים כדי לאכול אותם.

דורון מרגוליס: אין שום פיקוח בפארק.

דורון מרגוליס: אני הולך בפארקים אחרים, השילוט והפקחים, אם אתה עושה מנגל במקום לא נכון או מפזר זבל בפיקניק שאתה עושה עם המשפחה, ישר יש פקחים.

מירב בן ארי: דווקא יש שם פקחים, האמת.

דורון מרגוליס: אוקי, אז בשעות שלי אני לא רואה.

מירב בן ארי: אני מכירה את הפארק היטב, הוא ליד הבית שלי.

מירב בן ארי: פיקוח יש.

מירב בן ארי: יכול להיות ספציפית, יש פה איזה אירוע, אבל זה לא שלא ראיתי שם פקחים או זה לא שאנשים לא מקבלים דוחות על הבערת אש וכדומה, ממה שאני מכירה.

מירב בן ארי: אני בכל זאת גרה 18 שנה ליד הפארק.

מירי ברומר: אם תראי את כמות השולחנות השרופים שם, אז תראי שזה לא כל כך - - -

מירב בן ארי: כן, אבל אי אפשר להגיד שאין פיקוח.

מירב בן ארי: תוכלי להגיד שיש בעיה ותיכף נדבר עליה, אבל אי אפשר שאין פיקוח על פארק הירקון, כי יש פיקוח.

מירב בן ארי: צריך לבדוק באיזה אזורים ומתי.

מירי ברומר: אם את אומרת שיש פיקוח, אז איך זה שמאפשרים לכל מיני אנשים, לכל מיני טיפוסים להסתובב ולעשות שם דברים?

מירב בן ארי: זהו, זה לא אמרתי שאנחנו לא נבדוק.

מירב בן ארי: ודאי.

מירב בן ארי: עוד מישהו מבחינת הפעילים הסביבתיים?

אבי צרפתי: ד"ר אבי צרפתי, יושב ראש ארגון הרופאים הווטרינריים ברשויות המקומיות.

אבי צרפתי: יושבים פה גם קולגות שלי, ד"ר רוני קינג ואולגה, טוקסיקולוגית.

אבי צרפתי: רוני הוא הרופא של רשות הטבע והגנים.

אבי צרפתי: רק כדי לעשות איזשהו סדר לטובת הוועדה.

אבי צרפתי: כלבת זו מחלה ויראלית.

אבי צרפתי: כפי שאתם יודעים, במדינת ישראל בשנה וחצי האחרונות נמצאת במגמת עלייה וכולנו עכשיו מקווים קצת שהיא יורדת טיפ טיפונת, אבל מדובר במחלה קשה, מועברת לבני אדם, מחלה זואונוטית וגורמת למוות.

אבי צרפתי: המחלה הזו בטעות נקראת כלבת בעברית, כי היא אמורה להיות בעצם מחלת הזעם.

אבי צרפתי: זה נקרא rabies או rabia בלטינית, ומקורה בגלל ההשפעה שהיא גורמת לבעלי החיים, על כל היונקים.

אבי צרפתי: היא גורמת לתופעות שונות, נוירולוגיות שחלקן מתבטאות באגרסיות וזעם, ולכן באופן עקרוני בלטינית היא נקראת מחלת הזעם.

אבי צרפתי: בעברית, בגלל הקשר שלה לכלבים או למשפחת הכלביים היא נקראת כלבת, אבל אין לה עניין בתהליך הזה.

אבי צרפתי: כל היונקים יכולים להידבק בכלבת.

אבי צרפתי: כלבלבת, להבדיל מזו, היא מחלה ויראלית שהיא מאופיינת בעיקר למשפחת הכלביים כולם.

אבי צרפתי: אפילו כלבי ים יכולים להיות נגועים בזה.

אבי צרפתי: היא לא עוברת לבני אדם.

אבי צרפתי: היא מאופיינת בהופעה של סימנים קליניים כמו הצטננות שיכולה להחמיר גם בדרכי הנשימה וגם בדרכי העיכול, ובשלבים מאוחרים יותר היא יכולה להגיע לקליפת המוח ולייצר שם תופעות קשות, ביניהם גם עוויתות או תופעות נוירולוגיות שיכולות אכן לייצר סימנים שיכולים לבלבל לגבי נושא של כלבת.

אבי צרפתי: המחלה הזאת היא מחלה שכנגדה מחסנים במדינת ישראל את הכלבים, גם חמוסים מסוימים, ובאופן עקרוני אנחנו יודעים שהיא מחלה מדבקת מאוד ולעיתים אנחנו פוגשים אותה בגלי התפרצות מסוימים.

אבי צרפתי: אני מתאר לעצמי שד"ר רוני קינג ירחיב לגבי הנושא של הכלבלבת בקרב תנים, אבל אני יכול להוסיף עוד שני עניינים.

אבי צרפתי: אחד, בתשאול שאנחנו עשינו גם בקרב השירות הווטרינרי בתל אביב, רמת גן, אין ולא היה שום אזכור לגבי פעילות כזו של פיזור רעל או לכידה יזומה במסגרת הפארק, והפארק הוא אזור גדול.

אבי צרפתי: הוא מתחיל מפארק אפק.

אבי צרפתי: אני דווקא מכיר את החלק הפחות מתוייר שלו כביכול, שם באמת זה טבע עדיין, אבל באזורים העירוניים יותר של הפארק יש בעיה מאוד חמורה של תנים שמתפתחים.

אבי צרפתי: יש להם נגישות למזון.

אבי צרפתי: חלק אפילו השכנים או התושבים מאכילים את התנים.

אבי צרפתי: בחלק מן המקומות הם ניזונים משאריות מזון בתוך הבתים הסמוכים.

אבי צרפתי: הדבר הזה קצת מטשטש את הקווים בין חיית בר לבין חיית בית או חיה שגרה בסבבים אורבניים, ועל הרקע הזה יכולים להתפתח בוודאי ובוודאי נושא של בעיות, הפחדות.

אבי צרפתי: לא חינם אני חושב שהחבר'ה פה יושבים כי הם מדברים על משהו שעלה עם נושא של העלייה של התפרצות מחלת הכלבת, והפחד היה כזה, אבל כמובן שזה לא היה ולא נתגלו מקרים כאלה.

אבי צרפתי: למיטב ידיעתנו ברשויות גם הכפריות נאספים לא מעט תנים חולים.

אבי צרפתי: מחשידים אותנו תחילה לכלבת אבל לשמחתנו כולם יצאו נגועים בכלבלבת.

אבי צרפתי: נבדקו במכון הווטרינרי והם נמצאו נגועים בכלבלבת.

אבי צרפתי: זה מאוד מטשטש אבל זו המציאות.

אבי צרפתי: אני רוצה להוסיף עוד דבר אחד מאוד פשוט וזה לעמותה חובבי בעלי חיים.

אבי צרפתי: קיים חוק במדינת ישראל.

אבי צרפתי: החוק הזה מונע נושא של התעללות, הרעלות וכדומה, וכולנו פה מגנים את התופעה.

אבי צרפתי: אתם רומזים לכיוון הנושא של הרעלות.

אבי צרפתי: כולם מגנים.

אבי צרפתי: כל בן אדם שיש לו מושג קל בנושאים של טבע ושמירת ערכים יודע שההרעלה מתחילה במקום אחד ולא יודעים איפה היא מסתיימת, והיא יכולה גם להגיע אלינו הביתה.

אבי צרפתי: אפשר להגיש תלונה במשטרה ולטפל בעניין הזה או להציג ראיות.

אבי צרפתי: אנחנו יודעים שיש בעיה עם המשטרה, אבל להציג ראיות בדוגמת בדיקות טוקסיקולוגיות, ואני מתאר לעצמי שאולגה תוכל להרחיב בעניין הזה, וכמובן אם יש משהו בתהליך הזה, צריך לטפל בזה מיידית.

מירב בן ארי: תודה רבה.

מירב בן ארי: בבקשה, רט"ג.

רוני קינג: רוני קינג, וטרינר רט"ג.

רוני קינג: אני ארחיב אולי שנייה.

רוני קינג: הרי הכול לא שייך לרשות הטבע.

רוני קינג: מי שמנהל אותו זו רשות הירקון.

רוני קינג: אני לא ידעתי שהם לא יהיו פה.

רוני קינג: אני לא יודע להגדיר במדויק, אבל הם נולדו מתוך רשויות מקומיות, מקבלים אני חושב גם את התקצוב שלהם.

רוני קינג: אני לא יודע אם הם כפופים לרשויות אבל הם עובדים תחת מספר רשויות שזה כולל את תל אביב ורמת גן.

רוני קינג: אני לא יודע מי עוד.

מירב בן ארי: אפק זה לא ראש העין, אגב?

אבי צרפתי: פארק אפק במקור הוא בראש העין, אבל הוא שייך לרשות הטבע והגנים.

רוני קינג: יש לנו ממשק לא מועט עם אנשי רשות הירקון.

רוני קינג: זה נשמע לי די בוטה איך שדיברו פה.

רוני קינג: יש שם המון פיקוח בגן.

רוני קינג: יש להם המון התייחסות לטבע.

רוני קינג: אבי דיבר על כלבת.

רוני קינג: אני מתעסק בסיפור של החיסון של התנים והשועלים בכלבת.

רוני קינג: אני התחלתי אותו.

רוני קינג: אני עושה אותו כל הזמן.

רוני קינג: הם בתוך הסיפור הזה.

רוני קינג: הם מפזרים פיתיונות בכדי להגן על התנים.

רוני קינג: הם שותפים בהמון פעילויות של איך לייצר מצב שהתנים יהוו מטרד יותר קטן בכדי שלא תהיה בעיה, וזה קשור נגיד לפחים שיהיו סגורים, החלפה של פחים, עבודות ניקוי של השטח, כי אותנו זה מאוד מטריד.

רוני קינג: אנחנו מתעמתים לא עם אנשים שאוהבים את התנים, אלא באמת רשויות נוטות לבוא בטענות.

רוני קינג: אבי מייצג את ארגון הרופאים הרשותיים.

רוני קינג: אני מקבל המון טלפונים שאומרים, אתם מוכרחים לפתור את הבעיה, נכנסים פה תנים ליישובים, זה מייצר בעיה.

רוני קינג: תנים נכנסים כי יש מקורות מזון.

רוני קינג: בפארק הירקון מה שקורה זה שיש שם משמרות.

רוני קינג: מבלים שם ביום, מבלים שם בלילה.

רוני קינג: הם עושים שם המון עבודות עם סניטציה, שזו אחת הבעיות המרכזיות שמביאה את בעלי החיים וגורמת להם להישאר שם.

רוני קינג: יצא לי לדבר בזמנו עם עירית, עוד הרבה לפני שהיה הסיפור הזה.

רוני קינג: אני אמרתי שמבחינתי כאיש רשות אני הייתי שמח אם לא היו תנים בתוך הירקון, כי בהחלט תנים בתוך התווך העירוני זה לא דבר שאנחנו רוצים לראות.

רוני קינג: ברמת גן מסתובבים תנים.

רוני קינג: יש עם זה לא מעט בעיות.

רוני קינג: כשהלחץ הרבה פעמים מבחינת כלבת, אז מבחינת כלבת אנחנו באמת די רגועים.

רוני קינג: אנחנו גם מחסנים וגם אנחנו יודעים שכלבת לא מוצנחת מהאוויר.

רוני קינג: אין שום כלבת באזור.

רוני קינג: המקרה האחרון היה איזה מקרה אחד באזור עמק חפר, אבל הכלבת היא הרבה יותר צפונית, לא התקרבה לאזור שלנו למעלה מ-15 שנה בטח.

רוני קינג: אני שקט.

רוני קינג: מזה אנחנו לא מוטרדים.

רוני קינג: אנחנו מוטרדים מזה שתנים מסתובבים שם.

רוני קינג: היינו שמחים אם הם לא היו מסתובבים.

רוני קינג: אנחנו לא פועלים כנגדם, אנחנו רוצים להוריד את כושר הנשיאה ואת האטרקטיביות של השטח בכדי שהם ימנעו מלהיות שם.

מירב בן ארי: הם אומרים שזה לא אתם, אלא שאזרחים פועלים.

רוני קינג: לא, לא.

רוני קינג: מה שאני רוצה להגיד, שנושא של הרעלות, יושבת פה לידי אולגה שהיא מנהלת המעבדה לטוקסיקולוגיה בשירותים הווטרינריים.

רוני קינג: יש לה מחברת מעבדה ובמחברת היא רושמת את כל הבדיקות.

רוני קינג: אני כווטרינר הרשות הלקוח הכי שכיח במחברת הזאת והקשר בינינו הוא כמעט יומיומי.

רוני קינג: לנו יש חרדה גדולה מהרעלות, בעיקר כי הרעלה מתחילה בדבר אחד, אתה לא יודע לאן היא תתגלגל ואנחנו בעיקר מוטרדים מזה שיורעלו מינים יותר נדירים מתנים.

רוני קינג: ללא ספק יש לנו המון עניין לא רק מבחינת צער בעלי חיים.

רוני קינג: אנחנו רודפים אחרי כל מקרה של הרעלה כל הזמן ואני הבהרתי את זה לעירית.

רוני קינג: כשעלה הרעיון של הרעלות אמרתי לה, אם תהיה שם הרעלה אנחנו נהיה שם לפנייך.

רוני קינג: אני נורא התאכזבתי מהמכתב של עירית כי אני חשבתי שאני הצלחתי להסביר לה שאנחנו פה לא משני צידי המתרס, אלא עובדים בדיוק מאותו מקום.

רוני קינג: אנחנו נילחם בכל ניסיון כזה.

רוני קינג: אני יכול להעיד גם, אבי אמר לגבי רופאים רשותיים.

רוני קינג: גלין, הרופא של עיריית תל אביב שאני מבין שגם הוא כאילו יכנס פה לתוך המסגרת בגלל שזה בשטחים שלהם.

רוני קינג: גלין יזם פעילות של ניסיון לבקרת אוכלוסייה של התנים על ידי סירוס ועיקור, בהשקעה של עיריית תל אביב עם המון מוטיבציה של משנה למנכ"ל העירייה ואנשים כאלה שאנחנו גם שותפים למאמצים האלה.

רוני קינג: הם הביאו היום אקולוג שיעשה להם עבודות שאפשר יהיה להיכנס לסיפור הזה.

רוני קינג: ממש נראה לא לעניין להעלות את הרעיון.

רוני קינג: עכשיו לעובדות.

רוני קינג: זה שאמר פה ירון, כן, לפני שהיה אבחון אמרו כלבלבת, זה אני.

רוני קינג: אני אמרתי כלבלבת כי זה הריח לי כמו כלבלבת מהתיאור הראשון של הסיפור הזה.

רוני קינג: אני וטרינר, אני מומחה לחיות בר.

רוני קינג: זה נראה לי בדיוק כמו כלבלבת.

רוני קינג: לפי הקליניקה זה נראה וגם שיעור ההדבקה נראה מתאים.

רוני קינג: כשהגיעו פרטים, היו פרטים שאני ראיתי בעיניי ואמרתי, זה בטוח יהיה כלבלבת, והיו פרטים שאני ראיתי, הגעתי לפרט שנדרס או חטף מכה מאוטו בכלביית עיריית תל אביב.

רוני קינג: הוא נראה לי חולה ללא ספק בזה.

רוני קינג: אני עשיתי לו המתת חסד ולקחתי אותו למכון והוא היה כמובן חיובי למחלה הזאת.

רוני קינג: מה שאני רוצה להגיד, מצאנו את המחלה הזאת בשמונה פרטים.

רוני קינג: אין ספק שהמחלה הזאת הייתה שם.

רוני קינג: לעומת זה, בגלל הטענה שהייתה לגבי הרעלות, אנחנו גם הגשנו דגימות לטוקסיקולוגיה, לבדיקת רעלים.

רוני קינג: הגשנו לאולגה דגימות שהרשות לקחה את זה על עצמה למרות שעל הבדיקות האלה אנחנו משלמים, אבל בגלל החשש לקחנו על עצמנו.

רוני קינג: כל הבדיקות יצאו שליליות.

רוני קינג: אני התקשיתי להבין מה הייתה העילה לסיבה הזאת.

מירב בן ארי: מה אתה אומר על החשש שלהם על זה שאנשים מסתובבים?

רוני קינג: על זה אין לי מה להגיד.

רוני קינג: אני ראיתי תמונות.

רוני קינג: מראים מישהו עם שקית, אומרים שיש לו תן בפנים.

רוני קינג: אני לא יודע להגיד על זה כלום.

רוני קינג: אולי יש לו תן.

רוני קינג: אני לא יודע להגיד.

רוני קינג: מה שאני אומר, בפועל לא היו שום פיתיונות שנמצאו.

רוני קינג: היה שלב שעירית הביאה פיתיונות למכון.

רוני קינג: הם נבדקו, היה קפאין באחד מהם, בסדר, שזה בסביבה עירונית אולי סביר להיות שם.

רוני קינג: אולגה אולי תוכל להרחיב על זה אבל לא היה שום סימן לא בקיבות התנים, ששם אנחנו מוצאים עדות להרעלה כשיש.

רוני קינג: יש אצלה כל הזמן כאלה מקרים.

רוני קינג: אנחנו כל הזמן מעבירים מקרים שאנחנו מקבלים תשובות חיוביות ורצים לחפש את הגורמים לכך, אז אני חייב להודות שאני די התקשיתי להבין למה אנחנו פה היום.

מירב בן ארי: אוקי.

מירב בן ארי: אולגה, את רוצה להוסיף משהו?

אולגה קוניאח: דבר ראשון, באמת כאן מה שאני מבינה זה שיש את הטענה של חשד להרעלה.

אולגה קוניאח: להגיד שזו הייתה הרעלה לא ניתן כל זמן שלא מצאנו ואין עובדות על כך.

אולגה קוניאח: עשינו באמת הרבה בדיקות.

אולגה קוניאח: האירוע הזה התחיל מחשד להרעלה ואני לא שמעתי על הכלבלבת.

אולגה קוניאח: עם עירית הייתי בקשר מתחילת הסיפור כשהיא הביאה את הגופות של התנים בהתחלה ואחר כך גם הרשות.

אולגה קוניאח: ביצענו את כל הפנל של הבדיקות שניתן לבצע.

אולגה קוניאח: הבדיקות באמת יצאו שליליות.

אולגה קוניאח: בנוסף לזה הייתה טענה בהתחלה שבעצם הרשויות מבצעות את הפעולות האלה לחיסול של התנים.

אולגה קוניאח: אני אישית כעובדת ממשלה בשירותים הווטרינריים לא נתקלתי לאורך שנים, מ-2002 שאני עובדת במקום העבודה, שרשויות בעצם יעשו פעילות פלילית.

אולגה קוניאח: אני לא מכירה אף רופא ברשות מקומית או ברשות כלשהי ממשלתית שייקח על עצמו דבר כזה.

אולגה קוניאח: כאן יש אפשרות נוספת שבעצם טוענים, שיכול להיות שתושבים שקשה להם לחיות עם תנים בסביבה, יכולים לקחת את האחריות על עצמם ולהרעיל תנים.

אולגה קוניאח: אני אישית עובדת במעבדה, בוחנת ומאבחנת את ההרעלות, נתקלת במקרים כאלה לא מעט.

אולגה קוניאח: במדינת ישראל באמת התופעה הזאת קיימת.

אולגה קוניאח: במקומות אחרים נתקלנו לא פעם אחת, גם אם מדובר על חיות בר וגם אם מדובר על חיות בית, משק, ואני רוצה להגיד שבמקרים שהם נראים כמו הרעלה, שבאמת יש חשד מאוד סביר שזו הייתה הרעלה, אנחנו ברוב המקרים מגלים את גורם ההרעלה ובעצם מוכיחים את ההרעלה.

אולגה קוניאח: במקרה הזה שאנחנו מדברים, היו סימנים קליניים שהם די דומים גם להרעלה כמו חומרי הדברה, ומצד שני אותם סימנים קליניים זהים גם למחלת כלבלבת, אז ברגע שנשללו חומרים רעילים, נעשו בדיקות וקיבלנו תוצאות חיוביות לכלבלבת, אז בעיניי כל התנים שהגיעו למכון, אני קיבלתי דיווח מהמחלקה לווירולוגיה שזו בעצם מחלקה שבוחנת את הווירוס כלבלבת.

אולגה קוניאח: קיבלתי על כך שהם בדקו 11 תנים מתוך הפארק ובעשרה נמצא נגיף כלבלבת, אז בעיניי אין ספק שמדובר על מחלת כלבלבת, לפחות בתנים האלה שהגיעו.

אולגה קוניאח: על חתולים וכלבים נוספים אני לא יודעת על מה מדובר.

אולגה קוניאח: חתולים באמת לא חולים במחלה הזאת, אבל לא הגיע שום חתול לבדיקה אלינו.

אולגה קוניאח: לגבי אנפית בקר שהגיעה אלינו, אז לא נמצא גם רעל.

אולגה קוניאח: היא גם לא חולה במחלה הזאת, אבל יש לפעמים תמותה טבעית של בעלי חיים.

אולגה קוניאח: גם יש מחלות אחרות.

מירב בן ארי: משפט אחרון בבקשה.

רוני קינג: אני רק רוצה להוסיף שנאמר משהו על מגוון גדול של מינים.

רוני קינג: לא היה לזה סימוכין.

רוני קינג: גופות שהגיעו, לא היה מגוון מינים, וגם על המספרים שנשמעו.

רוני קינג: בעקבות הרעש שהתעורר היינו בהיכון לבוא.

רוני קינג: אמרו לנו, יש שלושה תנים.

רוני קינג: אני ועוד פקח יצאנו ואז הסתבר שההודעה היא בעצם משבת ומי שמצלצלת עכשיו להגיד, לא נמצאת שם.

רוני קינג: כשהגענו התנים גם לא היו, אז יש לי הרגשה שגם הייתה איזו אי הבנה גם בתשובות המדווחים שהודעות הוכפלו, אבל אין ספק שהייתה שם התפרצות גדולה ומתו הרבה תנים.

רוני קינג: על זה אין עוררין.

אולגה קוניאח: דרך אגב, בשקית שרואים את התן כביכול, זה לא נראה בכלל שזה תן.

אולגה קוניאח: אני כרופאה שעובדת במכון הווטרינרי מקבלת בתורנות באמת כשמביאים את הגופות של התנים, לא משנה מה, בעלי חיים בשקיות.

אולגה קוניאח: זה נראה אחרת לגמרי, ואף אחד לא יחבק את הדבר הזה.

אולגה קוניאח: זה נראה ממש שונה לגמרי.

אולגה קוניאח: אני בספק גדול שזה תן בשקית, אם כבר מתייחסים לתמונה הספציפית הזאת.

מירב בן ארי: בסדר גמור.

מירב בן ארי: טוב, אני רוצה לסכם את הדיון.

מירב בן ארי: קודם כול אני מודה לנציגים החברתיים שהגיעו לכאן וכמובן לאנשי רט"ג ולווטרינר.

מירב בן ארי: אני רוצה רק לומר שנראה לי לפחות מאופי הדיון שגם יש כאן שותפים שעונים ונמצאים וגם שנראה שאולי האירוע עצמו הוא לא כפי שנראה לפחות, או לא כפי שהוצג, ועם זאת אני אומר שהמעקב שלכם והערנות שלכם היא כנראה זו שהציפה לכאן את הדיון ולכן זה חשוב.

מירב בן ארי: אני מניחה שנפגשתם, אני מניחה שדיברתם, אבל אם לא, זו בטח הזדמנות חשובה להעלות את הנושא ולשים לב, גם מי שעוקב אחרי הדיון ומי שמעודכן לגבי האירוע הזה מבין שיש כאן איזשהו פיקוח, אגב, גם פיקוח חברתי שהוא חשוב אל מול פיקוח של הרשויות.

מירב בן ארי: תראו, נראה לי שקיבלנו תשובות טובות.

מירב בן ארי: אני גם אגיד ליו"ר הוועדה הקבוע שאנחנו נמשיך לפקח ולעזור ובאם יהיו ראיות ברורות, אגב, שכמובן כמו שציין הווטרינר ובצדק, כמובן להתלונן במשטרה, נוכל לקיים מעקב גם של ועדת החינוך של הכנסת בנושא.

מירב בן ארי: לפי מה שנראה לי כרגע, נראה שכמובן שלא נמצאו כאן ראיות לאיזושהי יד מכוונת שמרעילה תנים.

מירב בן ארי: באם יהיה אירוע כזה כמו שאמרנו, קודם כול יש לפנות למשטרה, אבל אם התופעה תמשיך או שהיא תתרחב או שיהיו לכם באמת עדויות ברורות שמשהו מתרחש בפארק, אני מבטיחה לכם שאנחנו נמשיך לעקוב ולתת לכם גם את הבמה בכנסת אבל גם את הגב לטובת פעילות רחבה יותר ברמה של משרדי ממשלה, לכן בואו נמשיך ונעקוב אחרי האירוע הזה.

מירי ברומר: אפשר להעיר הערה?

מירב בן ארי: כן.

מירי ברומר: הפעילויות של הרשויות, שוב, רמת גן, תל אביב, אני לא יודעת מי אחראי על הכיסוח המאסיבי ועל הרס ממש מכוון.

מירב בן ארי: של הפארק?

מירי ברומר: של אזור המאורות.

מירב בן ארי: זה פחות רלוונטי לדיון הזה כי הדיון הזה הוא מאוד ספציפי לעניין התנים.

מירי ברומר: שוב, לא נתנו כאן להעלות את הסרט שהבאנו, אבל יש שם דוגמאות ממש שהן גובלות בהתעללות.

מירי ברומר: יושבות שתי מכסחות של העירייה ותנה מנסה לעבור את הקו ולהגיע למאורה שלה שנמצאת באזור הכיסוח.

מירב בן ארי: תשלחו ליו"ר הוועדה, הוא זה שקובע את הדיון, את הסרטון.

מירב בן ארי: שלחו לו את זה ואנחנו נצפה בו ביחד ונראה מה אנחנו יכולים לעשות בהמשך.

מירב בן ארי: אנחנו נצפה, אני מבטיחה לכם.

מירב בן ארי: הוא חוזר מחר ואנחנו נראה את זה ביחד.

מירב בן ארי: תודה רבה לכולם, הישיבה נעולה.